APSTIPRINĀTA

ar Sabiedrisko elektronisko plašsaziņas līdzekļu padomes

2023. gada 20. oktobra lēmumu Nr. 46/1-1

**Kārtība, kādā Sabiedrisko elektronisko plašsaziņas līdzekļu padomes valsts amatpersonas paziņo par atrašanos interešu konflikta situācijā, kādā tiek izsniegtas amatu savienošanas atļaujas un kādā amatpersonas un darbinieki ziņo par iespējamiem pārkāpumiem**

Izdota saskaņā ar

Valsts pārvaldes iekārtas likuma

72. panta pirmās daļas 1. punktu

1. **Vispārējie jautājumi**
2. Iekšējie noteikumi “Kārtība, kādā Sabiedrisko elektronisko plašsaziņas līdzekļu padomes valsts amatpersonas paziņo par atrašanos interešu konflikta situācijā, kādā tiek izsniegtas amatu savienošanas atļaujas un kādā amatpersonas un darbinieki ziņo par iespējamiem pārkāpumiem” (turpmāk – Kārtība) nosaka kārtību, kādā Sabiedrisko elektronisko plašsaziņas līdzekļu padomē (turpmāk – Padome):
	1. Padomes valsts amatpersona likumā “Par interešu konflikta novēršanu valsts amatpersonu darbībā” noteiktajos gadījumos un kārtībā paziņo par savu atrašanos interešu konflikta situācijā, kā arī kārtību, kādā šīs amatpersonas funkciju izpilde tiek nodota citai Padomes valsts amatpersonai;
	2. Padomes valsts amatpersonai likumā “Par interešu konflikta novēršanu valsts amatpersonu darbībā” noteiktajos gadījumos tiek izsniegta amatu savienošanas atļauja un šīs atļaujas pārskatīšanas kārtību;
	3. Padomes valsts amatpersonas un darbinieki ziņo par iespējamiem pārkāpumiem (tai skaitā iespējamām koruptīvām darbībām).
3. Padomes valsts amatpersona šīs Kartības izpratnē ir valsts amatpersona, kurai valsts amatpersonas statuss ir noteikts saskaņā ar likuma “Par interešu konflikta novēršanu valsts amatpersonu darbībā” 4. panta pirmās daļas 13. punktu.
4. Atbilstoši likuma “Par interešu konflikta novēršanu valsts amatpersonu darbībā” 20. panta pirmajā daļā noteiktajam, Padomes priekšsēdētajam, kā publiskas personas institūcijas vadītājam, ir pienākums atbilstoši savai kompetencei nepieļaut, lai Padomē strādājošās valsts amatpersonas nonāktu interešu konflikta situācijā un šādā situācijā īstenotu valsts amatpersonas amata pilnvaras.
5. Kārtība ir saistoša visām Padomes valsts amatpersonām un darbiniekiem.
6. **Kārtība, kādā Padomes valsts amatpersonas paziņo par savu atrašanos interešu konflikta situācijā un kā šo amatpersonu funkciju izpilde tiek nodota citai valsts amatpersonai**
7. Valsts amatpersona atrodas interešu konflikta situācijā, ja pildot valsts amatpersonas amata pienākumus, pieņem lēmumus vai piedalās lēmuma pieņemšanā, vai veic citas ar valsts amatpersonas amatu saistītas darbības, kas ietekmē vai var ietekmēt šīs valsts amatpersonas, tās radinieku vai darījumu partneru personiskās vai mantiskās intereses.
8. Padomes valsts amatpersona likuma “Par interešu konflikta novēršanu valsts amatpersonu darbībā” 21. panta pirmajā un otrajā daļā noteiktajos gadījumos un kārtībā nekavējoties ziņo par savu atrašanos interešu konflikta situācijā: Padomes priekšsēdētājs ziņo Padomei, bet Padomes loceklis ziņo Padomes priekšsēdētājam.
9. Kārtības 6. punktā minētais ziņojums sniedzams rakstveidā, norādot šādu informāciju:
	1. interešu konflikta situācijā nonākušās Padomes valsts amatpersonas vārdu, uzvārdu un amatu;
	2. Padomes valsts amatpersonas amata pienākumos iekļauto darbību, kuras veikšanā pati amatpersona, tās radinieks vai darījuma partneris (turpmāk – Ieinteresētā persona) ir mantiski vai personiski ieinteresēts;
	3. Ieinteresēto personu:
		1. fiziskai personai norādot vārdu, uzvārdu, radniecības pakāpi un/vai amatu;
		2. juridiskai personai norādot nosaukumu, reģistrācijas numuru un juridisko adresi.
	4. tiesību aktu un tā normu, kura noteic, ka konkrētā situācija ir interešu konflikta situācija un kura šādu situāciju aizliedz;
	5. citu informāciju, kuru Padomes valsts amatpersona uzskata par būtisku.
10. Pēc Kārtības 7. punktā minētās informācijas saņemšanas:
	1. Padomes priekšsēdētāja amata pienākumos iekļauto darbību, kuru skar interešu konflikts, izpildi uzdod tam Padomes loceklim, kuram konkrētajā periodā ir noteikta Padomes priekšsēdētāja aizvietošana tā prombūtnes laikā;
	2. Padomes locekļa amata pienākumos iekļauto darbību, kuru skar interešu konflikts, izpildi uzdod citam Padomes loceklim.
11. Ja interešu konflikta situācija tiek konstatēta Padomes sēdes laikā, tad šajā gadījumā Padomes valsts amatpersona mutiski par to informē Padomi un atstata sevi no jautājuma, kuru skar interešu konflikts, izskatīšanas un balsošanas.
12. Atbilstoši likuma “Par interešu konflikta novēršanu valsts amatpersonu darbībā” 20. panta sestajā daļā noteiktajam, Padomes priekšsēdētājam, kā publiskas personas institūcijas vadītājam, ir pienākums nekavējoties informēt Korupcijas novēršanas un apkarošanas biroju par atklātajiem likuma “Par interešu konflikta novēršanu valsts amatpersonu darbībā” pārkāpumiem, kurus izdarījušas Padomes valsts amatpersonas.
13. Atklājot likuma “Par interešu konflikta novēršanu valsts amatpersonu darbībā” pārkāpumus Padomes valsts amatpersonu darbībā:

11.1. Padomes priekšsēdētājs informē Korupcijas novēršanas un apkarošanas biroju par Padomes valsts amatpersonu pārkāpumiem;

11.2. Sekretariāta vadītājs informē Korupcijas novēršanas un apkarošanas biroju par Padomes priekšsēdētāja pārkāpumiem.

1. **Kārtība, kādā likumā “Par interešu konflikta novēršanu valsts amatpersonu darbībā” noteiktajos gadījumos valsts amatpersonai tiek izsniegta amatu savienošanas atļauja un izsniegtās atļaujas pārskatīšanas kārtība**
2. Pirms amatu savienošanas Padomes valsts amatpersonai ir pienākums izvērtēt likumā “Par interešu konflikta novēršanu valsts amatpersonu darbībā” vai citos normatīvajos aktos noteiktos ierobežojumus un aizliegumus valsts amatpersonām. Valsts amatpersonai amatu savienošanas gadījumā ir pienākums nepieļaut nonākšanu interešu konflikta situācijā un ētikas normu pārkāpumus savā darbībā.
3. Padomes valsts amatpersonai ir pienākums atteikties no amata pienākumu veikšanas vai valsts amatpersonas amata savienošanas, ja ētisku apsvērumu dēļ varētu tikt apšaubīta tās darbības objektivitāte un neitralitāte.
4. Padomes valsts amatpersona, kura vēlas savienot valsts amatpersonas amatu ar citu amatu, un šāda amatu savienošana atbilstoši likumā “Par interešu konflikta novēršanu valsts amatpersonu darbībā” noteiktajam ir pieļaujama, saņemot rakstveida atļauju, pirms amatu savienošanas uzsākšanas iesniedz rakstveidā iesniegumu ar lūgumu atļaut savienot valsts amatpersonas amatu ar citu amatu.
5. Iesniegumu ar lūgumu atļaut savienot valsts amatpersonas amatu ar citu amatu iesniedz (turpmāk – Iesniegums):
	1. Padomes priekšsēdētājs – Saeimas Prezidijam;
	2. Padomes loceklis – Padomes priekšsēdētājam;
6. Kārtības 14.punktā minētajā Iesniegumā jānorāda šāda informācija:
	1. vārdu, uzvārdu un ieņemamo amatu;
	2. amatu, kura pildīšanai nepieciešama atļauja;
	3. amata pienākumus, kurus Padomes valsts amatpersona pildīs citā amatā,
	4. amata, kura pildīšanai nepieciešama atļauja, ietekmi uz esošā amata Padomē pienākumu izpildi;
	5. amata pienākumu izpildei nepieciešamo laiku;
	6. apliecinājumu, ka amata pienākumu savienošana  nerada interešu konfliktu, nav pretrunā ar valsts amatpersonai saistošām ētikas normām un nekaitē valsts amatpersonas tiešo pienākumu pildīšanai.
7. Padomes priekšsēdētājs pēc Iesnieguma saņemšanas, izvērtējot tiesiskos un faktiskos apstākļus, atbilstību amatpersonai saistošām ētikas normām un valsts amatpersonas amatu savienošanas iespējas, likuma “Par interešu konflikta novēršanu valsts amatpersonu darbībā” 8.1 pantā noteiktajā kārtībā, viena mēneša laikā no Iesnieguma saņemšanas dienas pieņem lēmumu rezolūcijas formā atļaut savienot Padomes valsts amatpersonas amatu ar citu amatu vai par atteikumu atļaut amatu savienošanu.
8. Ja pēc tam, kad stājies spēkā lēmums par atļaujas izsniegšanu amatu savienošanai, ir mainījušies tiesiskie vai faktiskie apstākļi, kas bija par pamatu lēmuma pieņemšanai, Padomes priekšsēdētājs var atcelt pieņemto lēmumu par atļaujas izsniegšanu amatu savienošanai.
9. Ja tiek pieņemts lēmums par atteikumu atļaut amatu savienošanu vai pieņemts lēmums ar kuru atceļ lēmumu par atļauju amatu savienošanai, Padomes valsts amatpersona attiecībā uz kuru šie lēmumi pieņemti, šos lēmumus ir tiesīga apstrīdēt un pārsūdzēt Administratīvā procesa likumā noteiktajā kārtībā. Lēmuma apstrīdēšana vai pārsūdzēšana neaptur tā darbību.
10. Padomes valsts amatpersonai ir pienākums nekavējoties rakstveidā informēt Padomes priekšsēdētāju par to, ka ir mainījušies tiesiskie un faktiskie apstākļi, kādi pastāvēja amatu savienošanas atļaujas izsniegšanas laikā. Padomes priekšsēdētājs nekavējoties rakstveidā informē Saeimas Prezidiju par tiesisko vai faktisko apstākļu maiņu, kas pastāvēja uz amatu savienošanas atļaujas izsniegšanas brīdi un, kas var radīt vai rada šķēršļus turpmākai amatu savienošanai.
11. Saņemot Kārtības 20. punktā minēto informāciju, Padome priekšsēdētājs pārskata attiecīgajai Padomes valsts amatpersonai izsniegto amatu savienošanas atļauju, izvērtējot, vai valsts amatpersonas konkrētā amata savienošana joprojām nerada interešu konfliktu, nav pretrunā ar valsts amatpersonai saistošām ētikas normām un nekaitē Padomes valsts amatpersonas tiešo amata pienākumu pildīšanai.
12. **Kārtība, kādā Padomes valsts amatpersonas un darbinieki**

**ziņo par iespējamiem pārkāpumiem**

1. Padomes valsts amatpersona vai darbinieks šajā Kārtībā zemāk noteiktajā kārtībā ziņo par iespējamiem pārkāpumiem (tai skaitā iespējamām koruptīvām darbībām), kuros iesaistīta cita Padomes valsts amatpersona vai darbinieks.
2. Konstatējot iespējamu pārkāpumu Padomē, Padomes valsts amatpersona vai darbinieks ziņo par konstatēto gadījumu, izmantojot vienu no šādiem ziņošanas veidiem:
	1. brīvas formas rakstveida iesniegumu Padomes priekšsēdētājam;
	2. brīvas formas elektronisku iesniegumu uz Padomes priekšsēdētāja e-pasta adresi;
	3. mutisku ziņojumu Padomes priekšsēdētājam, kurš rakstveidā noformē sniegto informāciju;
	4. ziņošanu anonīmi (nenorādot ziņotāja identitāti tiek sniegts ziņojums par konstatētajiem pārkāpumiem), izmantojot Padomes pasta kasti, kura atrodas ēkas Rīgā, Meistaru ielā 10 gaitenī pie ieejas durvīm;
	5. ziņojot Korupcijas novēršanas un apkarošanas birojam, aizpildot biroja tīmekļvietnē norādīto saziņas formu: <https://www.knab.gov.lv/lv/zinot-par-parkapumu>.
3. Gadījumos, kad izmantojot kādu no Kārtības 23.1., 23.2. vai 23.3. punktā minētajiem ziņošanas veidiem tiek ziņots par Padomes priekšsēdētāju, Padomes valsts amatpersona vai darbinieks iesniegumu vai mutisku ziņojumu sniedz Padomes Sekretariāta vadītājam.
4. Ziņotājam ir tiesības ziņojot nenorādīt savu vārdu, uzvārdu un amatu. Saņemtie ziņojumi ir ierobežotas pieejamības informācija.
5. Padomes valsts amatpersonas vai darbinieki var ziņot arī citos veidos, kas nav minēti šajā Kartībā. Ziņojumu formas trūkumi nevar būt par pamatu iesniegtā ziņojuma neizskatīšanai un Padomes atbildīgo amatpersonu nereaģēšanai uz to pēc būtības.
6. Padomes valsts amatpersonas un darbinieki, kuri iesaistīti sniegtās informācijas izskatīšanā, saņemto ziņu pārbaudei neatklāj informācijas sniedzēja identitāti, saņemtās informācijas faktu un tā saturu. Padomes priekšsēdētājs vai Sekretariāta vadītājs par konstatēto iespējamo noziedzīgo nodarījumu nepieciešamības gadījumā vēršas tiesībaizsardzības iestādēs, ņemot vērā sniegtās informācijas saturu un konstatētā pārkāpuma būtību.
7. Padomes priekšsēdētājam vai Sekretariāta vadītājam (gadījumā, kad tiek sniegta informācija par Padomes priekšsēdētāja pārkāpumiem) ir pienākums nekavējoties informēt Korupcijas novēršanas un apkarošanas biroju par atklātajiem likuma “Par interešu konflikta novēršanu valsts amatpersonu darbībā” pārkāpumiem, kurus izdarījušas Padomes valsts amatpersonas.
8. **Noslēguma jautājumi**

1. Padomes Sekretariāta vadītājs nodrošina Padomes valsts amatpersonu un darbinieku iepazīstināšanu ar šo Kārtību elektroniskajā dokumentu uzskaites sistēmā – EDUS.

DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU